Psalam (Šarić) 66.
Upravitelju pjevačkoga zbora; pjesma; psalam.

1Poklikni Bogu, sva zemljo! 

2Pjevajte hvalu slavnome imenu njegovu, dajte da glasno odjekne hvala njegova! 

3Recite Bogu ovako: Kako su strašna djela tvoja! Zbog velike moći tvoje moraju ti se prikloniti sami neprijatelji tvoji. 

4Sva zemlja neka se pokloni tebi; neka ti hvalu pjeva, imenu tvojemu hvalu pjeva! 

5Dođite i gledajte djela Božja: strašno je kod ljudi djelovanje njegovo. 

6More je pretvorio u suhu zemlju; preko rijeke prijeđoše nogom; zato ćemo se veseliti o njemu. 

7Vječno vlada u moći svojoj; oči njegove ispituju narode, da se ne podižu buntovnici. 

8blagoslivljajte, narodi, Boga našega, dajte da glasno odjekne hvala njegova! 

9On je dušu našu uzdržao na životu; nije dao da poklizne noga naša. 

10 Ti si nas kušao, Bože; čistio si nas, kao što se čisti srebro; 

11 Uveo si nas u zamku, metnuo si breme na leđa naša; 

12 Dao si, da ljudi idu preko nas; moradosmo prolaziti kroz oganj i vodu: ipak si nas doveo u slobodu. 

13 Sa žrtvama stupam u kuću tvoju, da ti izvršim zavjet svoj, 

14 Što ga izrekoše usne moje i obećaše u nevolji usta moja. 

15 Od pretilih ovaca prinosim ti žrtve paljenice s kadom ovnujskim; junad i jarad spremam ti. 

16 Dođite i čujte, pripovijedam, vi svi koji se Boga bojite, što je učinio duši mojoj: 

17 Zavapih k njemu ustima, zahvalna pjesma već pod jezikom. 

18 Da sam nosio u srcu svojem bezakonje, nikad me ne bi uslišio Svemogući. 

19 Ali je Bog čuo, primio je glasno moljenje moje, 

20 Neka je blagoslovljen Bog, koji mi ne odbi molitvu moju, niti usteže milost svoju od mene! 

Psalmi (Šarić)